b'\n_START_ARTICLE_\nHarar\xc4\x97\n_START_SECTION_\nIstorija\n_START_PARAGRAPH_\nMiest\xc4\x85 1890\xc2\xa0m. rugs\xc4\x97jo 12 d. \xc4\xafk\xc5\xabr\xc4\x97 karinink\xc5\xb3 savanori\xc5\xb3 b\xc5\xabrys, vadovaujamas kolonizatoriaus Cecil Rhodes. I\xc5\xa1 prad\xc5\xbei\xc5\xb3 tai buvo gynybinis fortas. Prad\xc5\xbeioje miestas buvo vadinamas Solsberiu (Fort Salisbury, v\xc4\x97liau\xc2\xa0\xe2\x80\x93 Salisbury) tuometinio Did\xc5\xbeiosios Britanijos premjero Robert Arthur Talbot Gascoyne-Cecil (Solsberio markizas III) garbei. 1897\xc2\xa0m. miestui buvo suteiktos savivaldyb\xc4\x97s teis\xc4\x97s, o miesto teis\xc4\x97s\xc2\xa0\xe2\x80\x93 1935\xc2\xa0m._NEWLINE_Kai 1899\xc2\xa0m. iki \xc4\x8dia buvo nutiestas gele\xc5\xbeinkelis i\xc5\xa1 Beiros (Mozambikas), mieste \xc4\x97m\xc4\x97 vystytis prekyba. 1923\xc2\xa0m. Solsberis tapo brit\xc5\xb3 Piet\xc5\xb3 Rodezijos kolonijos administraciniu centru, 1953\xe2\x80\x931963\xc2\xa0m. buvo Rodezijos ir Njasalendo federacijos administracinis centras. Dabartinis miesto pavadinimas suteiktas 1982\xc2\xa0m. baland\xc5\xbeio 18 d._NEWLINE_XXI a. Harar\xc4\x97 kent\xc4\x97jo nuo politin\xc4\x97s ir ekonomin\xc4\x97s kriz\xc4\x97s, ap\xc4\x97musios vis\xc4\x85 \xc5\xa1al\xc4\xaf. 2009\xc2\xa0m. atliktoje apklausoje Harar\xc4\x97 buvo i\xc5\xa1rinktas blogiausiu miestu gyventi pasaulyje, tuomet Kanados miestas Vankuveris buvo i\xc5\xa1rinktas geriausia vieta gyventi. 2011\xc2\xa0m. apklausoje Harar\xc4\x97 v\xc4\x97l buvo vadinamas blogiausiu miestu gyventi pasaulyje._NEWLINE_2010\xc2\xa0m. kovo m\xc4\x97nes\xc4\xaf po 14 met\xc5\xb3 statyb\xc5\xb3 buvo atidarytas miesto pasidid\xc5\xbeiavimas verslo centras \xe2\x80\x9eJoina\xe2\x80\x9c. Tiesa, d\xc4\x97l finansini\xc5\xb3 sunkum\xc5\xb3 \xc5\xa1io rajono apgyvendinimas 2011\xc2\xa0m. lapkrit\xc4\xaf siek\xc4\x97 vos 3%. \xe2\x80\x9eJoina\xe2\x80\x9c rajono dangorai\xc5\xbeis yra tre\xc4\x8dias pagal auk\xc5\xa1t\xc4\xaf (105 m) pastatas visoje Zimbabv\xc4\x97je.'